Tuohon aikaan Jeesus kerran puhkesi puhumaan ja sanoi: -
"Minä ylistän sinua, Isä, taivaan ja maan Herra, -
siitä että olet salannut tämän viisailta ja oppineilta -
mutta ilmoittanut sen lapsenmielisille.
Näin sinä, Isä, olet hyväksi nähnyt.
"Kaiken on Isäni antanut minun haltuuni.
Poikaa ei tunne kukaan muu kuin Isä -
eikä Isää kukaan muu kuin Poika ja se, jolle Poika tahtoo hänet ilmoittaa.
"Tulkaa minun luokseni, kaikki te työn ja kuormien uuvuttamat.
Minä annan teille levon.
Ottakaa minun ikeeni harteillenne ja katsokaa minua: -
minä olen sydämeltäni lempeä ja nöyrä.
Näin teidän sielunne löytää levon.
Minun ikeeni on hyvä kantaa ja minun kuormani on kevyt."
Niihin aikoihin Jeesus kerran kulki sapattina viljapellon laitaa.
Hänen opetuslastensa tuli nälkä, ja he alkoivat katkoa tähkäpäitä ja syödä.
Fariseukset näkivät sen ja sanoivat Jeesukselle: "Katso nyt,-
opetuslapsesi tekevät sellaista, mitä sapattina ei ole lupa tehdä."
Mutta Jeesus vastasi heille: "Ettekö ole lukeneet, -
mitä Daavid teki, kun hän ja hänen miehensä olivat nälissään?
Hän meni Jumalan huoneeseen ja söi uhrileivät, -
vaikka niiden syöminen oli sallittua ainoastaan papeille, -
ei hänelle eikä hänen miehilleen.
Tai ettekö ole laista lukeneet, että papit tekevät temppelissä -
sapattinakin työtä mutta ovat silti syyttömiä?
Minä sanon: tässä teillä on enemmän kuin temppeli.
Jos te ymmärtäisitte, mitä tämä tarkoittaa: -
’Armahtavaisuutta minä tahdon, en uhrimenoja’, -
te ette tuomitsisi syyttömiä.
Ihmisen Poika on sapatin herra."
Jeesus kulki edelleen ja meni sen seudun synagogaan.
Siellä oli mies, jonka käsi oli surkastunut.
Fariseukset tahtoivat nostaa syytteen Jeesusta vastaan ja kysyivät häneltä:
"Saako sapattina parantaa?"
Jeesus vastasi heille: -
"Jos jollakulla teistä on lammas ja se putoaa sapattina kuoppaan, -
niin kai hän tarttuu siihen ja nostaa sen sieltä ylös!
Ja onhan ihminen paljon arvokkaampi kuin lammas.
Kyllä sapattina on lupa tehdä hyvää."
Sitten hän sanoi miehelle: "Ojenna kätesi."
Mies ojensi kätensä ja se tuli ennalleen, -
yhtä terveeksi kuin toinenkin käsi.
Mutta fariseukset menivät ulos ja ryhtyivät suunnittelemaan, -
miten saisivat Jeesuksen raivatuksi pois tieltä.
Kun Jeesus sai tietää tästä, hän lähti sieltä.
Hänen perässään kulki paljon väkeä, ja hän paransi kaikki sairaat.
Hän kuitenkin varoitti heitä puhumasta hänestä julkisesti, -
jotta toteutuisi tämä profeetta Jesajan lausuma Jumalan sana:
― Katso: minun palvelijani, jonka olen valinnut, minun rakkaani, -
johon olen mieltynyt.
Minä lasken henkeni hänen ylleen, ja hän julistaa kansoille oikeuden.
Ei hän huuda eikä riitele, ei kuulla hänen ääntänsä kaduilla.
Murtunutta ruokoa hän ei muserra, -
savuavaa lampunsydäntä hän ei sammuta.
Hän on saattava oikeuden voittoon.
Hänen nimeensä kansat panevat toivonsa.